Covid-19-statistieke: Net meer as 12 500 nuwe gevalle(Foto: Unsplash) Nog 12 513 pasiënte het in die laaste siklus van 24 uur positief getoets vir Covid-19. Heelwat minder nuwe gevalle van Covid-19 is die afgelope twee dae aangemeld vergeleke met die hoë syfers wat verlede week gekenmerk het. Die Nasionale Instituut vir Oordraagbare Siektes (Nios) sê wel die jongste toename in gevalle verteenwoordig ŉ effense hoër positiwiteitskoers (31,6%) as dié in die vorige verslag (30,2%). Dit beteken nagenoeg een uit elke drie Covid-19-toetse kom in dié stadium positief terug. Nog 331 sterftes is intussen aangemeld. Dít bring die land se dodetal op 62 171 te staan terwyl minstens 2 075 409 mense in Suid-Afrika nou reeds Covid-19 opgedoen het. Daar is tans 185 417 aktiewe gevalle van Covid-19 in Suid-Afrika en tot dusver het 1 827 821 mense van die virus herstel. Dít dui op ’n herstelkoers van 88,1%. Gauteng is steeds verantwoordelik vir die meeste nuwe gevalle (60%) gevolg deur die Wes-Kaap (10%). Sowat 7% van nuwe gevalle is in Limpopo aangemeld gevolg deur KwaZulu-Natal (6%). Noordwes en Mpumalanga het albei 5% van nuwe gevalle aangeteken terwyl die Oos-Kaap en Vrystaat in dié stadium onderskeidelik 3% en 2% van nuwe gevalle uitmaak. Die Noord-Kaap is verantwoordelik vir 1% van nuwe gevalle aangemeld. Nog 566 Covid-19-pasiënte is intussen in ’n hospitaal in Suid-Afrika opgeneem. Altesame 137 367 inentings is die afgelope 24 uur gedoen. Meer as 3,4 miljoen mense in Suid-Afrika is tot dusver teen Covid-19 ingeënt.